Seun (9) van Durbanville-skool sterf skielik | Netwerk24
Deur Ané van Zyl 21 November 2019 17:46
Die gemeenskap van Durbanville rou ná die skielike dood van 'n negejarige leerling van Curro Durbanville Woensdagaand.
Die skool sê hulle wil nie spekuleer oor die oorsaak van Nicholas Muller (9) se dood tot ná die nadoodse ondersoek nie, maar die skool is diep geskok om die nuus te ontvang.
Die boodskap wat die skool op Facebook geplaas het ter nagedagtenis aan Nicholas Muller. Foto: Facebook/Curro Durbanville
Volgens die skool se verklaring was Nicholas tuis by die gesin se huis naby Malmesbury ten tyde van die beweerde voorval, en is na die Mediclinic Cape Gate gebring.
"Die familie het gevra dat hul privaatheid gerespekteer word. Geen begrafnisreëlings is na ons wete nog bekend nie," lui die skool se verklaring.
Die skool het 'n boodskap ter nagedagtenis aan hom op Facebook geplaas en honderde het simpatie uitgespreek teenoor sy ma, Alison, sy pa, Daryl, en jonger boetie, Matthew, wat in gr. 2 by dieselfde skool is.
"Nicholas sal altyd in die harte van dié naby aan hom bly. Sy nagedagtenis is 'n pragtige herinnering." Die skool het ook gesê hulle dink aan sy gesin in dié tyd van hartseer.
"Rus in vrede lieflike Nicholas," skryf een persoon op Facebook. "Jou vriende sal jou altyd onthou." Verusha Christmas skryf: "Ons innige meegevoel. My dogter het amper daagliks liefderik oor Nick gepraat. Inderdaad verskriklike nuus. Rus in Hemelse vrede kleintjie."
"Die skool se prioriteit vandag was om te verseker dat Nicholas se klasmaats ingelig word, dat onderwysers die nodige ondersteuning ontvang en dat berading vir almal wat dit benodig beskikbaar gestel word," lui die skool se verklaring.